medieval-data/medieval-letters huggingface dataset:
EPISTOLA XXXII. HUGONIS SUESSIONENSIS AD LAMBERTUM.
Author: Lambertus Atrebatensis

Reverendo et diligendo domino suo LAMBERTO, Atrebatensium episcopo, HUGO, Dei gratia Suessorum episcopus, in Christo salutem et obsequium.

Frequenter et multum expertus sum dilectionem vestram nobis satis benevolam esse satisque prodesse; sed in eo quod maxime actum est negotio de Sancti-Medardensi abbate, quatenus mihi adjutor fueritis, res ipsa consilio et auxilio vestro composita indicio est. Nosse enim vos volo quod ille abbas supplex nos adiit, peccasse se confitens; quem absolvi petentem absolvimus, et remissa nobis a veteri abbate illius monasterii cura et baculo pastorali, et praesentata nobis electione de ipso Radulfo abbatem fecimus. Sed antequam haec perficerentur, rex litteris ad me missis se agitationem hanc moleste ferre ostendebat, et adjurabat me, atque ad colloquium, et orationem vocabat; cujus aversionem volens declinare, sic illa peregimus nostri juris plenitudine roborata. Itaque quaeso ut eum emendatum et absolutum absolvatis. Valete.
EPISTOLA XXXIII. MANASSIS REMENSIS AD LAMBERTUM.
Author: Lambertus Atrebatensis

MANASSES, Dei gratia Remorum archiepiscopus, LAMBERTO, eadem gratia Atrebatensis Ecclesiae episcopo, salutem ac plenae felicitatis statum.

Noverit dilectio vestra, frater in Christo amantissime, domnum Ingelrannum Laudunensis Ecclesiae episcopum cum gratia et assensu ordinandi et in episcopum consecrandi domnum Ansellum Belvacensis Ecclesiae electum ab archiepiscopo Lugdunensi regressum esse. Ne igitur diutius Belvacensis Ecclesia officiorum episcopalium privetur administratione, ea qua praesidemus vos monemus auctoritate ne a praefata electi persona quod vestri est officii dissimulatione aliqua subtrahatis, sed omni quae obesse potest procul ablegata occasione, hac quae post octavas Pentecostes proxime instat Dominica ejus consecrationi Remis interesse memineritis. Valete.
EPISTOLA XXXIV. LAMBERTI AD URBANUM PAPAM.
Author: Lambertus Atrebatensis

Reverentissimo domino et Patri patrum papae URBANO, LAMBERTUS, sanctae Atrebatensis Ecclesiae servus inutilis, debitam subjectionem cum orationibus.

Scire volumus sanctitatem vestram nos et provinciae nostrae abbates et coepiscopos Remis pro quibusdam ecclesiasticis negotiis convocatos a metropolitano nostro; ubi inter caetera negotia reclamavit domnus B. abbas Majoris Monasterii animam fratris et filii sui Roberti, abbatis monasterii Sancti Remigii, contestans in verbo veritatis quod eum nec per se nec per personam ab eo missam Remensi Ecclesiae omnino liberum nisi salva professione et subjectione Majoris Monasterii contradiderit, quod ita constare domnus Remensis archiepiscopus protestatus est. Adjecit etiam abbas quod cum plura de praedicto Roberto abbate inordinata et irregularia audisset fieri, primo eum per epistolam, postmodum vero per idoneas personas sub nomine obedientiae commonefecerit quatenus in determinato sibi die et tempore responsurus de vita et conversatione sua abbati se praesentaret in capitulo Majoris Monasterii, sin autem, daret abbas sententiam in eum tanquam in reum professionis et sanctae regulae contemptorem. Frater autem R. abbas haec indicans domno archiepiscopo accepit ab eo consilium et praeceptum ne aliquo modo vel occasione se erigeret contra patrem suum, abbatem videlicet Majoris Monasterii: quod si facere praesumpsisset, qualem in eum praedictus abbas daret sententiam domnus archiepiscopus collaudaret et confirmaret. Cum vero in praefixo termino, sicut ei constitutum fuerat, Majori Monasterio se non praesentasset, dedit in eum abbas Majoris Monasterii excommunicationis sententiam. Super omnibus his ab archiepiscopo nostro commoniti, cum Robertus verbis abbatis sui canonica ratione contraire nequivisset, judicatum est ab episcopis et abbatibus alterius monachum ab archiepiscopo non esse retinendum, sed prorsus in potestatem abbatis sui redigendum. Ille autem hoc audiens avertit se a judicio justitiae, et nos et coepiscopos cum abbatibus, ut subterfugeret disciplinam, ad apostolicam invitavit audientiam. Cujus rei seriem propterea justitiae vestrae descripsimus ut si forte inobediens et excommunicatus iste ad vos venerit, non audiatis contra judicium episcoporum, contra religionem abbatum; sed ut sententia eorum vestra auctoritate robur obtineat, prostrati sanctitatis vestrae pedibus humiliter exoramus. Bene valete, reverentissime domine et Pater, et pro nobis in maximo periculo et dolore per obedientiam vestram constitutis orare non dedignemini
EPISTOLA XXXV. MANASSIS REMENSIS AD LAMBERTUM.
Author: Lambertus Atrebatensis

MANASSES, Dei gratia Remorum archiepiscopus, LAMBERTO, eadem gratia Atrebatensis Ecclesiae episcopo, salutem et dilectionem in Domino.

Morinensis Ecclesiae congregatio ac Bernoldus abbas Guatinensis cum grege sibi credito Ecclesiae Guatinensis consecrationem pia devotione sitientes, et hujus officii exsequendi potestatem domno Gerardo Morinensi episcopo hoc tempore non esse concessam considerantes, a nobis, in cujus providentia nunc pastoris cura pendet, expetierunt quatenus hujus consecrationis officium alicui coepiscoporum nostrorum injungeremus. Nos vero, quia remotioribus episcopis aliquod in itinere impedimentum obtingere metuimus, diversa diversorum malefacta circumspicientes, vobis, quia caeteris vicinior estis, quia, ut speramus, sine impedimento illuc transire potestis, quia ipsius Ecclesiae familiaris estis, hujus consecrationis officium injungimus, praecipientes quatenus praefatae Ecclesiae libertatem nostra fultus auctoritate firmetis in perpetuum secundum decreta et sanctiones canonum. Valete.
EPISTOLA XXXVI. LAMBERTI AD URBANUM PAPAM.
Author: Lambertus Atrebatensis

Reverentissimo domino et Patri patrum papae URBANO, LAMBERTUS, sanctae Atrebatensis Ecclesiae episcopus, servus inutilis, debitam cum orationibus obedientiam.

Dominus Gerardus, Morinensis episcopus, sperans apud sanctitatem vestram nos posse intercedere, ut pro eo vobis litteras nostras dirigeremus exoravit. Nos vero quid de causa ejus post Nemausense concilium definieritis ignorantes, sicut tunc, ita et adhuc, ut ei secundum Deum faciatis misericordiam sanctitatem vestram ab eo rogati exoramus. Bene valete, reverentissime domine.
EPISTOLA XXXVII. ANSELMI CANTUARIENSIS AD LAMBERTUM.
Author: Lambertus Atrebatensis

ANSELMUS archiepiscopus Cantuariae, amico suo reverendo episcopo Atrebatensi LAMBERTO, salutem.

Precor sanctitatem vestram quatenus propter domni papae amorem et nostrum faciatis conduci istum clericum ejus per episcopatum vestrum quantum vobis placet. Valete.
EPISTOLA XXXVIII. HUGONIS LUGDUNENSIS EPISCOPI AD LAMBERTUM.
Author: Lambertus Atrebatensis

Venerabili fratri LAMBERTO Atrebatensi episcopo, HUGO, Lugdunensis Ecclesiae servus, salutem.

Frater iste gerulus, etc. Vide in Hugone Lugdunensi, Patrologiae t. CLVII.
EPISTOLA XXXIX. LAMBERTI AD CLEMENTIAM FLANDRIAE COMITISSAM.
Author: Lambertus Atrebatensis

LAMBERTUS, Dei miseratione Atrebatensis episcopus, honorabili dominae suae CLEMENTIAE, Flandrensium comitissae, salutem et fidele servitium cum orationibus.

Domnus Manasses Remensis archiepiscopus nuper mihi misit litteras pro Morinensi Ecclesia, quibus injunxit ut vos arrationarem per nos vel per litteras nostras de Roberto et de munitione ejus, per quam non desistit praedictam Ecclesiam et bona clericorum diripere et devastare, et quod inde responderetis rescire eum facerem in proxima Dominica quando cantabitur Populus Sion. Rogamus ergo excellentiam vestram et honestati vestrae consulimus quatenus sic juste et honeste archiepiscopo respondeatis ne in vobis aut culpam aut injustitiam pro Roberto contra Morinensem Ecclesiam matrem vestram aliquo modo inveniat. Bene valete in Domino semper. Amen.
EPISTOLA XL. LAMBERTI AD GONFRIDUM LENSENSEM CASTELLANUM.
Author: Lambertus Atrebatensis

LAMBERTUS, Dei miseratione Atrebatensis episcopus, honorabili domino et amico suo GONFRIDO, Lensensi castellano, licet aliter merito, salutem et dilectionem cum orationibus.

Pervenit ad synodum nostram gravis clamor de vobis quod atrium de Lothes et terram ad ejusdem atrii ecclesiam pertinentem infregeritis, et homines, licet rei justitiae vestrae fuerint, ut dicitur, inde nobis inconsultis, quod nullo modo vobis nec alicui terrenae potestati facere licet, contra libertatem sanctae Dei Ecclesiae matris vestrae, contra excommunicationem atriorum et terrarum sanctuarii, contra pacem juratam, pro sola voluntate vestra res illorum vobis retinueritis. Unde multum miramur vos tam grande malum in partibus nostris fecisse, quod facere non soletis, cum in terra nativitatis vestrae semper legalem et bene modestum vos fuisse constiterit. Scire volumus vos quia Ozias rex Israel percussus est a Domino lepra perpetua pro eo quod officium pontificatus sibi usurpare praesumpsit. Similiter et Nabuchodonosor rex Babyloniae quia non dedit gloriam Deo, creator omnium Deus duram et extra societatem humanam per septem annos sibi ab eo accepit vindictam. Quia igitur haec et quaecunque scripta sunt juxta apostolum Paulum ad nostram doctrinam scripta sunt, per praesentes litteras nostras ad correctionem salutis vestrae in praesentia nostra vos invitamus, et eos qui vobis in tam perverso facto cooperatores fuerunt. Propterea vero synodalem suspendimus a vobis excommunicationis sententiam, quia vos et hujus operationis nequam magis desideramus humiliter salvari quam contumaciter et superbe damnari. Si igitur infra quindecim dies ab hodierna die visis litteris nostris juxta constitutionem libertatis et pacis atriorum et terrarum sanctuarii satisfacere Deo et nobis, quod absit, nolueritis, nos Salvatore omnium adjuvante, et sanctorum canonum severitate insinuante, et in eos quos jam vocavimus et bannivimus et in defensores eorum excommunicationem facere non tardabimus. Vale.
EPISTOLA XLI. MANASSIS REMENSIS AD LAMBERTUM.
Author: Lambertus Atrebatensis

MANASSES, Dei gratia Remorum archiepiscopus dilecto confratri et consacerdoti suo LAMBERTO, eadem gratia Atrebatensium episcopo, salutem et dilectionis affluentiam.

Noviomensis Ecclesia pastoris sui solatio et debita sollicitudine se destitutam ingemiscens, et persecutionem quam interius exteriusque patitur lacrymabiliter nobis aperiens, factam de domno Baldriccum magno cleri ac populi unanimitatis consensu electionem nobis praesentavit. Nos vero nihil in eo quod sacris obviet canonibus cognoscentes, et nostro eam assensu probavimus, et diem consecrationis illius Dominicam in octavis hujus instantis Pentocostes determinavimus; ad quam, ut in electo quod vestri est officii compleatis, dilectionem vestram commonentes invitamus, quatenus omni quod obesse potest procul relegata occasione, die praefata Remis adesse memineritis. Ut nos tamen parte aliqua laboris nostri exoneretis, ita vos venturum quinta vel sexta feria volumus ut pro nobis in Sabbato ordines faciatis. Valete.
EPISTOLA XLII. R. NOVIOMENSIS DECANI AD LAMBERTUM.
Author: Lambertus Atrebatensis

Reverentissimo atque dilectissimo domino LAMBERTO Atrebatensium episcopo, R. Noviomensis Ecclesiae decanus sibique subdita congregatio, fideles orationes, plurimumque dilectionis in Domino.

Noverit, domine, paternitas tua Ecclesiam nostram pastoris nostri defuncti viduatam solamine, multis in momento jactatam naufragiis, multis etiam persecutionum oppressam turbinibus, vix ad salutiferae portum reductam consolationis. Sed quia Dei misericors providentia sperantium in se gemitus non despicit, plebis suae miseriam dignatus est visitare, et electione pastoris Ecclesiam suam amissae privilegio reformare laetitiae. Habet enim communi cleri plebisque consilio et assensu pastorem non aliunde illatum, non alium, sed suum, suo profusum utero, quem gremio susceptum ipsa sibi lactavit, quem sibi ablactatum ipsamet educavit, et ad ipsis cunarum exordiis per aetatum et ordinum gradus sibi penitus vindicavit, ut habere gaudeat ex filio patrem, ex alumno rectorem, ex canonico suo et archidiacono Baldrico pontificem. Nullum namque in tota Ecclesia hac promotione cognoscimus digniorem. Vos itaque, Pater sanctissime, qui consolationem nostram, ut credimus, fraterna benevolentia diligitis, petimus quatenus super hac assensum vestrum domno nostro archiepiscopo transmittatis, et ad consecrandum pastorem vos nobis charitative solamen et auxilium exhibeatis. Valete.
EPISTOLA XLIII. LAMBERTI AD MANASSEM REMENSEM.
Author: Lambertus Atrebatensis

Honorabili domino, et Patri charissimo MANASSE Dei gratia Remensi archiepiscopo, LAMBERTUS Dei miseratione Atrebatensis episcopus, aeternam in Domino salutem.

Invitavit nos paternitas vestra sero nimium ad consecrationem Noviomensis electi, praesertim cum nobis nec copia rerum suppeditet, nec securitas viarum. Praeterea reminiscemini quod dum jussistis et potuimus sine excusatione vobis et matri nostrae Remensi Ecclesiae jam non semel, sed saepe, servivimus et servire parati sumus. Sed quoniam in praesenti his quae praediximus et aliis quae paternitati vestrae postmodum suggeremus impedimur, celsitunem vestram adversum nos non indignari precamur. Quidquid autem metropolitana auctoritas vestra quod sacris non obvie canonibus aut apostolicae sedis praeceptis faciendum decreverit, libenti animo laudamus et laudando confirmamus. Valete.
EPISTOLA XLIV. GUIDONIS PONTIVORUM COMITIS AD LAMBERTUM.
Author: Lambertus Atrebatensis

LAMBERTO, Dei gratia Atrebatensi episcopo, et cognato suo, GUIDO Pontivorum comes, salutem et amicitiam.

Vestram humiliter obsecro pietatem ut septima feria Pentecostes Abbatisvillam venire dignemini, quoniam in crastina die Dominica debeo Ludowicum regis filium armis militaribus adornare et honorare et ad militiam promovere et ordinare. Precor itaque ut ad ipsum Ludovicum honorandum veniatis. Auctoritatem enim vestri consilii in hoc facto interesse desideravi. Igitur etsi propter ipsum Ludovicum venire refutatis, tamen propter me et propter cognationem inter vos et me habitam flagito ut venire dignemini; et propter remunerationem cujuscunque rei quam a me amodo impetrare valueritis rogo ut in Sabbato Pentecostes veniatis. Valete.
EPISTOLA XLV CLEMENTIAE FLANDRIAE COMITISSAE AD LAMBERTUM.
Author: Lambertus Atrebatensis

CLEMENTIA nutu Dei Flandriae comitissa, LAMBERTO Atrebatensium episcopo suo charissimo, optata quaeque in Domino.

Quoniam causa quae inter me et Tarvanensis Ecclesiae clericos tractatur tibi nota est, superfluum duxi iterum tibi referre. Verumtamen quia in te non minimum confido, mando et ut amicum moneo quatenus archiepiscopo nuntium aut litteras cum meis mittas, moneas et suadeas ut de his qui mihi injuriam faciunt plenam justitiam faciat, et consilium mihi et honori meo condignum super his dare non differat, ne ejus justitia deficiente, opus sit mihi ad vindicandum manum extendere. Vale.
EPISTOLA XLVI. POPPONIS METENSIS EPISCOPI AD LAMBERTUM.
Author: Lambertus Atrebatensis

Totius reverentiae dignissimo sanctae Atrebatensis Ecclesiae LAMBERTO episcopo, POPPO confrater et coepiscopus Metensis, perseverantiam in bonis operibus.

Quoniam a filiis nostrae Ecclesiae comperimus magnum vos cum dommo antecessore nostro Hermanno quodammodo amicitiae inisse foedus, cujus vicis, licet indigni, fungimur officio, quia sic se nostrae rationis intulit occasio, idem pactum amicitiae inter nos tanto amplius renovari magno optaremus desiderio quanto amplius nos indigere videmus auxilio. Per hujus enim copulationis gaudium magnum nobis provenire crederemus solatium, quoniam imbecillitati minus valentium, ut Scripturae sacrae confirmat auctoritas, multum prodest societas bonorum. Quod si unquam ad recompensandam eidem domno Hermanno copulam locum in quo ejus membra tumulata quiescunt adire decerneretis, non parva nobis cordis laetitia de vestra exhiberetur praesentia. Quia igitur ob persecutionis exsilia ad ordinationis complenda officia loca desunt opportuna, horum filiorum nostrorum pulsatus precibus, eos vestrae dilectioni transmittere decrevimus, ut a vobis in proximo promoveantur consecrationum gradibus. Valete.
EPISTOLA XLVII. PHILIPPI CATALAUNENSIS EPISCOPI AD LAMBERTUM.
Author: Lambertus Atrebatensis

LAMBERTO, Atrebatensis Ecclesiae reverentissimo episcopo, PHILIPPUS Catalaunensis episcopus, stola immortalitatis indui.

Quoniam quidem nostrum est omnibus sanctae Ecclesiae filiis in necessitatibus subvenire, summopere pensandum nobis et illis consolationis auxilium impendere quos ob timorem coelestis patriae mundi hujus credimus solatium deseruisse. Quapropter vestram, venerande Pater, exoramus charitatem ut hos fratres, quos venerabilis Poppo Metensis episcopus consecrationis causa ad nos direxit, ad sacros ordines in episcopatu nostro, in Ecclesia videlicet omnium sanctorum promoveatis. Mihi etenim curis saecularibus implicito fungi modo non licet hujusmodi officio. Vale.
EPISTOLA LXVIII. URBANI II PAPAE AD MANASSEM REMENSEM.
Author: Lambertus Atrebatensis

URBANUS episcopus, servus servorum Dei, reverentissimo fratri et coepiscopo MANASSE, Remensi archiepiscopo, salutem et apostolicam benedictionem.

Quamvis clericerum Noviomensium litteras, etc. Vide in Urbano II papa, Patrologiae tom. CLI.
EPISTOLA XLIX. MANASSIS REMENSIS AD LAMBERTUM.
Author: Lambertus Atrebatensis

MANASSES, Dei gratia Remorum archiepiscopus, dilecto fratri et coepiscopo suo Lamberto Atrebatensi, salutem et omne gaudium.

Scire vos volumus, frater in Christo dilectissime, domnum papam electum Noviomensem domnum Baldricum cum litteris suis, ut quod ei debetur impendamus, ad nos remisisse, nosque ipsi diem consecrationis in proxima videlicet Dominica post Theophaniam ad consilium nostrae Ecclesiae statuisse. Ad hanc itaque ejus consecrationem fraternitatem vestram postposita omni occasione praesentibus invitamus, ut die praedicta debitum ei nobiscum impendatis. Valete.
EPISTOLA L. EJUSDEM AD CLERUM ET POPULUM MORINENSEM.
Author: Lambertus Atrebatensis

MANASSES, Dei gratia Remorum archiepiscopus, clero, ordini et populo Morinensi, salutem et dilectionem.

Noverit dilectio vestra, charissimi, quia domnus papa inter caetera praecepta sua nobis per episcopos nostros qui Roma regressi sunt transmissa, maxime de Ecclesia vestra nos prividere praecepit ne diutius pastoris solatio destituta remaneat, sed eum sine dilatione consequatur. Quocirca vobis tanquam filiis ea qua praesumus auctoritate praecipimus quatenus sexta feria proxime instanti domnum Joannem, cujus electionem domnus papa et Romanum concilium approbat et confirmat, Atrebatensi episcopo, cui illum promovere in sacerdotem vice nostra praecipimus, nolentes eum vobiscum ad nos usque defatigare, praesentetis, ut et nos ei quam citius consecrationis manum imponere possimus. Quod si causas praetenderitis, si dilationes afferre malueritis, habebit Dominus de manu vestra sanguinem populi sui requirere. Valete.
EPISTOLA LI. CLERUS ET POPULUS TARVANENSIS AD LAMBERTUM.
Author: Lambertus Atrebatensis

Domino suo LAMBERTO Dei gratia Atrebatensium episcopo, universus clerus et populus Tarvanensis, in operibus bonis cooperationem Spiritus sancti.

Susceptis domni papae litteris super confirmatione electionis domini Joannis Atrebatensis archidiaconi, eam corde et animo communiter approbamus, scientes eum boni testimonii virum ac tanto officio vita et conversatione idoneum Et quoniam diutius ab episcopalibus officiis nostra carere non valet Ecclesia, supplicamus sanctitati vestrae ut pro periculo quod ipsi Ecclesiae quotidie scitis imminere electum nostrum in sacerdotem promovendo vestra charitas acceleret succurrere, quatenus consequentes sine dilatione aliqua episcopalem consecrationem praeestante Domino percipiat. Domini autem gratia eum super gregem illi committendum sic concedat vigilare ut ab ipso audire mereatur: Euge, serve bone. Valete.
EPISTOLA LII. MANASSIS REMENSIS AD LAMBERTUM.
Author: Lambertus Atrebatensis

Domino et confratri suo LAMBERTO, Dei gratia Atrebatensium episcopo, MANASSES Cameracensis Ecclesiae episcopus, salutem et servitium.

Vestrae sanctitati notificamus ecclesiam de Ficano, quia proprio caret pastore, nimis esse desolatam; ad cujus consolationem fratres ejusdem coenobii quemdam Aquicincti monachum nomine Taimbaldum in abbatem elegerunt, utque inde vestram paternitatem interpellaremus a nobis quaesierunt. Nos vero eorum precibus ex debito paternae charitatis acquiescentes, mandamus vobis et in spiritu humilitatis deprecamur quatenus super tanta necessitate ad deliberandum monachum dignemini abbatem interpellare, et si justum et canonicum fuerit, etiam per obedientiam constringere. Valete.
EPISTOLA LIII. SIDAE COMITISSAE DE MONTIBUS AD LAMBERTUM.
Author: Lambertus Atrebatensis

LAMBERTO, Dei gratia Atrebatensium episcopo, IDA comitissa de Montibus, salutem et obedientiam.

Vestram, dulcissime, fidenter expostulo paternitatem ut sicut in aliis mihi vos experta sum amicum utilem, ita in hoc negotio sentiam injustae delationis excusatorem, ne ego aut terra mea sententia excommunicationis feriatur elaborate. De omnibus coram vobis praesto sum satisfacere. Valete.
EPISTOLA LIV. PHILIPPI CATALAUNENSIS AD LAMBERTUM.
Author: Lambertus Atrebatensis

Domino et amico charissimo LAMBERTO venerabili Dei gratia Atrebatensi episcopo, PHILIPPUS, eadem gratia Catalaunensis episcopus, fidele servitium cum orationibus.

Quoniam ecclesiam Beati Memmii primi pastoris nostri XVII. Kal. Novembris cum divino auxilio dedicaturi sumus, ad hanc celebritatem fraternitatem vestram invitamus. Vos enim tantae solemnitati interesse volumus, tum sanctitatis qua praeeminetis excellentia, tum quia dilectionis pristinae recreari volumus collocutione mutua. Rogat ergo vos beatus Memmius, rogamus et nos ea qua confidimus, de vobis dilectione ut humilitatem nostram sublimitas vestra visitare et praedictae ecclesiae consecrandae non dedignetur adesse. Valete.
EPISTOLA LV. R[OBERTI] S. REMIGII ABBATIS AD LAMBERTUM.
Author: Lambertus Atrebatensis

Domino suo LAMBERTO Atrebatensium Dei gratia episcopo, frater R., Sancti Remigii abbas expulsus, quod patri filius et domino servus.

Litteras judicii nostri quod Romae factum fuit volumus vestrae paternitati transmittere, ut notum vobis sit me nullo unquam judicio depositum esse. Scire similiter volumus dilectionem vestram, quae verba papae contra Ulricum protulerit cum me accusaret, hoc solum dicens quia abbas Majoris Monasterii penitus a jugo suae dominationis me non absolvisset. Testor Deum me vera dicturum, prout intellexi, et testimonio eorum qui mecum interfuerunt, scripto commendavi. Et si non dico easdem syllabas et compositam dictionem, dicam tamen aequipollentes et in ipsius narrationis compositionem. Ait ergo: In tota serie sanctorum canonum archiabbatem nunquam invenimus adnotatum, quod utique fuisset, si abbas abbati praeponi debuisset, sed, sicut nemo potest duobus dominis servire, sic nemo potest duabus professionibus obedire. Monachus enim ex quo est ab ecclesia sua emissus et in abbatem promotus, cujus est abbas ejus est et monachus. Haec dixit. Vos igitur perpendite quam recte egerit adversum me archiepiscopus noster, apud quem supplicamus vobis ut sitis intercessor noster.